Hoogste hof wys Zuma se aansoek van die handOudpres. Jacob Zuma (Februarie 2020) (Foto: Nokuthula Mbatha/African News Agency/ANA) Die hoogste hof van appèl het oudpres. Jacob Zuma se aansoek om verlof tot appèl teen die hooggeregshofuitspraak in die lastersaak van oudminister Derek Hanekom, van die hand gewys. Zuma se aansoek om verlof tot appèl is vroeër vandeesweek afgekeur, het ŉ beampte van die hof Donderdag gesê. Die hoogste hof het bepaal dat ŉ appèlsaak nie enige redelike vooruitsig van sukses het nie. Hanekom, ŉ ANC-veteraan wat verskeie kabinetsposte beklee het, het Zuma gedagvaar toe die oudpresident in Julie verlede jaar op Twitter aangevoer het Hanekom “is ŉ bewese agent vir die vyand”. Hanekom was een van die mees senior lede van die regerende party wat aangevoer het dat die ANC Zuma uit die presidensie moet verwyder toe hy al hoe meer geïmpliseer is in die staatskapingskandaal. Hy het gesê die plasing op Twitter het hom baie skade berokken, omdat dit aangevoer het hy is ŉ spioen vir die apartheidsregime. Hy het die saak na die Durbanse hooggeregshof geneem waar regter Dhaya Pillay in September bevind het Zuma se plasing was “onwaar, lasterlik en onwettig”. Sy het beveel dat Zuma die plasing moet verwyder en binne 24 uur om verskoning moet vra aan Hanekom. Sy het Zuma verbied om ooit weer aan te voer dat Hanekom ŉ spioen was vir die wit minderheidsregering. Zuma en sy prokureurs het aangevoer die Twitter-plasing is buite konteks gelees en dit is algemeen bekend dat Hanekom met opposisiepartye saamgespan het om hom uit sy amp te verwyder. Ná die uitspraak in die hooggeregshof het Zuma se regspan aangedui dat hulle appèl sal aanteken.